Virðulegur forseti . Varðandi þróunarsamvinnuna þá spurði ég hæstv. ráðherra hvað hann teldi að miklum fjármunum á ári yrði ráðstafað af liðnum þróunarsamvinna í samstarfsríkjum og svæðasamstarfi , í samstarfssjóð með atvinnulífinu . Við notum þessa peninga að sjálfsögðu ekki margoft eins og við öll vitum , einhvers staðar eru þeir teknir og við höfum fengið uppgefið hvaðan peningarnir eru teknir í þannig samstarfssjóð . Þar af leiðandi er spurt : Hvað er áætlað að fari mikið í hann af þessum lið ? Varðandi varnarmannvirkin þá kannast ég vel við þessa flugvélaþvottastöð sem þarna er verið að setja upp . Ég spurði hins vegar um ný varnarmannvirki , það stendur í áætluninni . Það kann að vera að þetta sé bara prentvilla , það sé verið að tala um þessar breytingar á eldri mannvirkjum . En það er áhugavert ef þetta eru einhver ný mannvirki og hver þau eru þá . Varðandi UNESCO þá sagðist ég einfaldlega ekki vita hvað við fengjum út úr því . Það getur vel verið að það komi eitthvað út úr þessu . Ég ítreka það sem ég sagði áðan að það væri hægt að nota þessa peninga í annað , t.d. að styrkja viðveru okkar í bæði Strassborg og Vín . Og í ljósi þeirrar umræðu sem var hér áðan ( Forseti hringir . ) um hvort peningarnir nýttust okkur í utanríkisþjónustunni , þá vantar fjármuni að mínu viti í utanríkisþjónustuna .